Source: http://curia.europa.eu/juris/document/document.jsf?text=&docid=210721&pageIndex=0&doclang=MT&mode=req&dir=&occ=first&part=1&cid=3531424
Timestamp: 2019-08-25 04:36:29+00:00
Document Index: 580138

Matched Legal Cases: ['Qorti ', 'Qorti ', 'Qorti ', 'arti 2', 'Qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

6 ta’ Frar 2019 (*)
“Rinviju għal deċiżjoni preliminari – Ambjent – Skema għall-iskambju ta’ kwoti ta’ emissjoni ta’ gassijiet serra fl-Unjoni Ewropea – Direttiva 2003/87/KE – Pjan ta’ sorveljanza – Regolament (UE) Nru 601/2012 – It-tieni subparagrafu tal-Artikolu 49(1) – Punt 20 tal-Anness IV – Kalkolu tal-emissjonijiet tal-installazzjoni – Tnaqqis tas-CO2 ittrasferit – Esklużjoni tas-CO2 użat fil-produzzjoni ta’ karbonat tal-kalċju preċipitat – Evalwazzjoni tal-validità tal-esklużjoni”
Fil-Kawża C‑561/18,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Verwaltungsgericht Berlin (il-Qorti Amministrattiva ta’ Berlin, il-Ġermanja), permezz ta’ deċiżjoni tas‑27 ta’ Awwissu 2018, li waslet fil-Qorti tal-Ġustizzja fl‑4 ta’ Settembru 2018, fil-proċedura
komposta minn J.‑C. Bonichot (Relatur), President tal-Ewwel Awla, C. Toader, A. Rosas, L. Bay Larsen u M. Safjan, Imħallfin,
wara li rat id-deċiżjoni, meħuda wara li nstemgħet l-Avukat Ġenerali, li l-kawża tinqata’ permezz ta’ digriet motivat, konformement mal-Artikolu 99 tar-Regoli tal-Proċedura tal-Qorti tal-Ġustizzja,
1 It-talba għal deċiżjoni preliminari tirrigwarda l-validità tat-tieni subparagrafu tal-Artikolu 49(1) u tal-punt 20 tal-Anness IV tar-Regolament tal-Kummissjoni (UE) Nru 601/2012 tal‑21 ta’ Ġunju 2012 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill (ĠU 2012, L 181, p. 30).
2 Din it-talba tressqet fil-kuntest ta’ tilwima bejn Solvay Chemicals GmbH u l-Bundesrepublik Deutschland (ir-Repubblika Federali tal-Ġermanja) dwar il-kontabbiltà, bħala emissjonijiet fis-sens tad-Direttiva 2003/87 tal-Parlament Ewropew u tal-Kunsill tat‑13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631), kif emendata bid-Direttiva 2009/29/KE tal-Parlament Ewropew u tal-Kunsill tat‑23 ta’ April 2009 (ĠU 2009, L 140, p. 63) (iktar ’il quddiem id-“Direttiva 2003/87”), tad-dijossidu tal-karbonju (iktar ’il quddiem is-“CO2”) iġġenerat f’installazzjoni ta’ produzzjoni ta’ soda u ttrasferit lejn installazzjoni ta’ produzzjoni ta’ karbonat tal-kalċju preċipitat (iktar ’il quddiem il-“KKP”).
Id-Direttiva 2003/87/KE
3 Id-Direttiva 2003/87/KE tapplika, konformement mal-Artikolu 2(1) tagħha, “għall-emissjonijiet mill-attivitajiet elenkati fl-Anness I u għall-gassijiet serra elenkati fl-Annes II.”
4 L-Artikolu 3(b) ta’ din id-direttiva jiddefinixxi l-kunċett ta’ “emissjonijiet” bħala: “ir-rilaxx ta’ gassijiet serra fl-atmosfera minn sorsi ta’ emissjonijiet f’installazzjoni jew ir-rilaxx mill-inġenju tal-ajru waqt li jkun qed iwettaq attività marbuta mal-avjazzjoni elenkata fl-Anness I tal-gassijiet speċifikati fir-rigward ta’ dik l-attività”.
5 Skont l-Artikolu 12(3) u (3a) tal-imsemmija direttiva:
“3. L-Istati Membri għandhom jiżguraw illi, l-iktar tard sat‑30 ta’ April ta’ kull sena, l-opertur ta’ kull waħda mill-istallazzjonijiet iċedi numru ta’ kwoti egwali għall-emissjonijiet totali minn din l-istallazzjoni matul is-sena kalendarja ta’ qabel kif verifikat skond l-Artikolu 15, u dawn jiġu sossegwentement ikkanċellati.
3a. M’għandux jinħoloq obbligu biex wieħed iċedi l-kwoti rigward emissjonijiet verifikati bħala emissjonijiet maqbuda u trasportati għal ħażna permanenti lejn faċilità li għaliha jkun hemm permess fis-seħħ taħt id-Direttiva 2009/31/KE tal-Parlament Ewropew u tal-Kunsill tal‑23 ta’ April 2009 [dwar il-ħżin ġeoloġiku tad-dijossidu tal-karbonju u li temenda d-Direttiva tal-Kunsill 85/337/KEE, id-Direttivi 2000/60/KE, 2001/80/KE, 2004/35/KE, 2006/12/KE, 2008/1/KE u r-Regolament (KE) Nru 1013/2006 (ĠU 2009, L 140, p. 114)].”
6 L-Artikolu 14 tad-Direttiva 2003/87, intitolat “Monitoraġġ u rappurtar ta’ emissjonijiet”, jistabbilixxi, fil-paragrafu 1 tiegħu:
“1. Sal‑31 ta’ Diċembru 2011, il-Kummissjoni għandha tadotta Regolament għall-monitoraġġ u r-rappurtar tal-emissjonijiet u, fejn rilevanti, data dwar l-attività, mill-attivitajiet elenkati fl-Anness I għall-monitoraġġ u r-rappurtar ta’ data dwar it-tunellati-kilometri għall-għan ta’ applikazzjoni taħt l-Artikoli 3e jew 3f, li għandu jkun ibbażat fuq il-prinċipji għall-monitoraġġ u r-rappurtar stabbiliti fl-Anness IV u għandu jispeċifika l-potenzjal għat-tisħin globali ta’ kull gass serra fir-rekwiżiti għall-monitoraġġ u r-rappurtar tal-emissjonijiet għal dak il-gass.
Dik il-miżura, imfassla sabiex temenda elementi mhux essenzjali ta’ din id-Direttiva billi tissupplimentaha, għandha tiġi adottata bil-proċedura regolatorja bi skrutinju kif stipulat fl-Artikolu 23(3).”
Ir-Regolament Nru 601/2012
7 L-ewwel paragrafu tal-Artikolu 5 tar-Regolament Nru 601/2012 jistabbilixxi:
“Il-monitoraġġ u r-rapportar għandhom ikunu kompluti u jkopru l-emissjonijiet kollha tal-proċess u l-kombustjoni mis-sorsi ta’ emissjonijiet u l-flussi mis-sorsi kollha li jagħmlu parti mill-attivitajiet elenkati fl-Anness I għad-Direttiva 2003/87/KE u attivitajiet rilevanti oħra inklużi skont l-Artikolu 24 ta’ dik id-Direttiva, u tal-gassijiet serra kollha speċifikati b’rabta ma’ dawk l-attivitajiet waqt li jiġi evitat l-għadd doppju.”
8 Skont l-Artikolu 11(1) ta’ dan ir-regolament:
“Kull operatur jew operatur ta’ inġenji tal-ajru għandu jimmonitorja l-emissjoniijet ta’ gassijiet serra, fuq bażi ta’ pjan ta’ monitoraġġ approvat mill-awtorità kompetenti skont l-Artikolu 12, b’kunsiderazzjoni tan-natura u l-funzjonament tal-installazzjoni jew l-attività ta’ avjazzjoni li japplika għalihom.
9 Mill-Artikolu 20(2) tal-imsemmi regolament jirriżulta li, “[m]eta jkun qed jiddefinixxi l-proċess ta’ monitoraġġ u rapportar, l-operatur għandu jinkludi r-rekwiżiti speċifiċi għas-settur stabbiliti fl-Anness IV.”
10 L-Artikolu 49 tar-Regolament Nru 601/2012, intitolat “CO2 ttrasferit”, jipprevedi, fil-paragrafu 1 tiegħu:
“L-operatur għandu jnaqqas mill-emissjonijiet tal-installazzjoni kwalunkwe ammont ta’ CO2 li joriġina minn karbonju fossili f’attivitajiet koperti bl-Anness I tad-Direttiva 2003/87/KE, li ma jiġix rilaxxat mill-installazzjoni, iżda jiġi ttrasferit ’il barra mill-installazzjoni lejn kwalunkwe minn dawn li ġejjin:
a) installazzjoni għall-qbid għall-fini ta’ trasport u ħżin ġeoloġiku fuq perjodu twil f’post ta’ ħżin permess skont id-Direttiva 2009/31/KE;
b) netwerk tat-trasport bil-fini ta’ ħżin ġeoloġiku fuq perjodu twil f’post ta’ ħżin permess skont id-Direttiva 2009/31/KE;
c) post ta’ ħżin permess skont id-Direttiva 2009/31/KE għall-fini ta’ ħżin ġeoloġiku fuq perjodu twil.
Għal kwalunkwe trasferiment ieħor ta’ CO2 ’l barra mill-installazzjoni, ma għandu jiġi permess l-ebda tnaqqis ta’ CO2 mill-emissjonijiet tal-installazzjoni.”
11 L-Anness IV ta’ dan ir-regolament, intitolat “Metodoloġiji ta’ Monitoraġġ speċifiċi għall-attivitajiet relatati ma’ Installazzjonijiet (Artikolu 20(2))”, jinkludi punt 20 stabbilit għall-“[p]roduzzjoni ta’ Rmied tas-Soda u Bikarbonat tas-Sodju kif elenkat fl-Anness I għad-Direttiva 2003/87/KE”. Taħt it-Titolu B tiegħu, dwar ir-“Regoli Speċifiċi ta’ Monitoraġġ”, dan il-punt jipprevedi b’mod partikolari:
“Fejn jintuża d-CO2 mill-produzzjoni tal-irmied tas-soda għall-produzzjoni ta’ bikarbonat tas-sodju, l-ammont ta’ CO2 użat għall-produzzjoni tal-bikarbonat tas-sodju mill-irmied tas-soda għandu jiġi kkunsidrat bħala rilaxxat mill-installazzjoni li tkun qiegħda tipproduċi d-CO2.”
12 Skont l-Artikolu 5(1) tal-Gesetz über den Handel mit Berechtigungen zur Emission von Treibhausgasen (il-Liġi dwar l-Iskambji ta’ Drittijiet ta’ Emissjoni ta’ Gassijiet Serra) tal‑21 ta’ Lulju 2011 (BGBl. 2011 I, p. 1475), kif emendata:
“L-operatur huwa obbligat li jiddetermina, skont il-parti 2 tal-Anness 2, l-ammont tal-emissjonijiet iġġenerati mill-attività tiegħu matul sena kalendarja u li jirrapporta dan l-ammont lill-awtorità kompetenti qabel il‑31 ta’ Marzu tas-sena sussegwenti.”
13 L-Artikolu 6(1) ta’ din il-liġi, kif emendata, jistabbilixxi:
“L-operatur huwa obbligat li jressaq quddiem l-awtorità kompetenti, għal kull perijodu ta’ skambju ta’ kwoti, pjan ta’ monitoraġġ li jikkonċerna d-determinazzjoni u r-rapportar tal-emissjonijiet, skont l-Artikolu 5(1). […]”
14 Solvay Chemicals topera f’Rheinberg (il-Ġermanja) installazzjoni ta’ produzzjoni ta’ soda, fejn l-attività tagħha hija suġġetta għall-iskema għall-iskambju ta’ kwoti ta’ emissjoni ta’ gassijiet serra. Huwa stabbilit li parti mis-CO2 iġġenerat minn din l-installazzjoni hija ttrasferita lejn installazzjoni oħra għall-produzzjoni ta’ KKP, li jfisser li b’hekk dan is-CO2 ma huwiex irrilaxxat fl-atmosfera.
15 Permezz tas-sentenza tagħha tad‑19 ta’ Jannar 2017, Schaefer Kalk (C‑460/15, EU:C:2017:29), il-Qorti tal-Ġustizzja ddeċidiet li d-dispożizzjonijiet tat-tieni subparagrafu tal-Artikolu 49(1) tar-Regolament Nru 601/2012 u tal-punt 10(B) tal-Anness IV ta’ dan ir-regolament huma invalidi, sa fejn jinkludu sistematikament fl-emissjonijiet tal-installazzjoni għall-kalċinazzjoni tal-ġir is-CO2 ittrasferit lejn installazzjoni oħra għall-produzzjoni ta’ karbonat tal-kalċju, kemm jekk dan is-CO2 jiġix irrilaxxat jew le fl-atmosfera.
16 Wara din id-deċiżjoni, Solvay Chemicals, fil-kuntest tal-proċedura ta’ awtorizzazzjoni tal-pjan ta’ monitoraġġ modifikat tal-installazzjoni tagħha, talbet, permezz ta’ ittra tal‑25 ta’ Settembru 2017, lid-Deutsche Emissionshandelsstelle (id-Dipartiment Ġermaniż għall-Iskambji ta’ Kwoti ta’ Emissjoni, iktar ’il quddiem id-“DEHSt”) għall-awtorizzazzjoni sabiex ma tirrapportax dwar is-CO2 ittrasferit għall-produzzjoni ta’ KKP minħabba li, peress li huwa marbut kimikament fil-KKP, is-CO2 ma kienx irrilaxxat fl-atmosfera u, għalhekk, ma jikkorrispondix mal-“emissjonijiet” previsti fl-Artikolu 3(b) tad-Direttiva 2003/87.
17 Permezz ta’ deċiżjoni tal‑21 ta’ Diċembru 2017, id-DEHSt ċaħad dan il-pjan ta’ monitoraġġ modifikat. Din id-deċiżjoni ġiet ikkonfermata fl‑4 ta’ Mejju 2018 wara li ġie ppreżentat ilment. Id-DEHSt fil-fatt qies li l-Qorti tal-Ġustizzja, permezz tas-sentenza tagħha tad‑19 ta’ Jannar 2017, Schaefer Kalk (C‑460/15, EU:C:2017:29), kienet espressament limitat id-dikjarazzjoni ta’ invalidità tagħha għar-regola li tinsab fir-Regolament Nru 601/2012 li tirrigwarda l-impossibbiltà li jitnaqqas is-CO2 prodott minn installazzjonijiet ta’ kalċinazzjoni tal-ġir u ttrasferit għall-produzzjoni ta’ KKP. Barra minn hekk, dan qies li, avolja kien probabbli li d-dispożizzjoni simili tar-Regolament Nru 601/2012 dwar il-produzzjoni ta’ soda, jiġifieri l-punt 20 tal-Anness IV ta’ dan ir-regolament, kienet invalida wkoll, huwa ma kellux is-setgħa, bħala awtorità amministrattiva, li ma japplikax dispożizzjoni legali tal-Unjoni.
18 Permezz tar-rikors tagħha ppreżentat fis‑17 ta’ Mejju 2018 quddiem il-Verwaltungsgericht Berlin (il-Qorti Amministrattiva ta’ Berlin, il-Ġermanja), Solvay Chemicals ikkontestat id-deċiżjoni tad-DEHSt.
19 Peress li kellha dubji rigward il-validità ta’ dawn id-dispożizzjonijiet tar-Regolament Nru 601/2012, din il-qorti ddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari li ġejjin:
“1) Ir-Regolament [Nru 601/2012] huwa invalidu u jikser l-għanijiet tad-Direttiva 2003/87/KE, sa fejn dan jistipula, fit-tieni subparagrafu tal-Artikolu 49(1) tagħha, li d-dijossidu tal-karbonju (CO2), li ma huwiex ittrasferit fis-sens tal-ewwel subparagrafu tal-Artikolu 49(1) tal-imsemmi regolament, jitqies bħala emissjoni tal-installazzjoni li pproduċietu, irrispettivament jekk ġiex irrilaxxat fl-atmosfera jew le?
2) Ir-Regolament [Nru 601/2012] huwa invalidu u jikser l-għanijiet tad-Direttiva 2003/87, sa fejn dan jistipula fit-tieni subparagrafu tal-Artikolu 49(1) tiegħu, applikat flimkien mal-punt 20 tal-Anness IV tal-imsemmi regolament, li s-CO2 li huwa ttrasferit minn installazzjoni ta’ produzzjoni ta’ soda lejn installazzjoni oħra għall-produzzjoni ta’ [KKP] għandu sistematikament jiġi inkluż fl-emissjonijiet ta’ din l-installazzjoni?”
20 Preliminarjament, hemm lok li jiġi ppreċiżat li, skont it-tieni subparagrafu tal-Artikolu 49(1) tar-Regolament Nru 601/2012 u tal-punt 20 tal-Anness IV tiegħu, is-CO2 prodott minn installazzjoni ta’ produzzjoni ta’ soda u ttrasferit, bħal fil-kawża prinċipali, lejn installazzjoni oħra għall-produzzjoni ta’ KKP jitqies bħala emissjoni tal-ewwel installazzjoni.
21 Permezz tad-domandi tagħha, li għandhom jiġu eżaminati flimkien, il-qorti tar-rinviju essenzjalment tistaqsi lill-Qorti tal-Ġustizzja sabiex tiddeċiedi dwar il-validità ta’ dawn id-dispożizzjonijiet, sa fejn, billi inkludiet sistematikament fl-emissjonijiet tal-installazzjoni ta’ produzzjoni ta’ soda s-CO2 ittrasferit għall-produzzjoni ta’ KKP, kemm jekk dan is-CO2 jiġix irrilaxxat jew le fl-atmosfera, dawn imorru lil hinn mid-definizzjoni tal-emissjonijiet kif adottata fl-Artikolu 3(b) tad-Direttiva 2003/87.
22 Skont l-Artikolu 99 tar-Regoli tal-Proċedura tal-Qorti tal-Ġustizzja, meta domanda magħmula b’mod preliminari tkun identika għal domanda li dwarha l-Qorti tal-Ġustizzja tkun diġà ddeċidiet, meta r-risposta għal tali domanda tkun tista’ tiġi dedotta b’mod ċar mill-ġurisprudenza jew meta r-risposta għad-domanda preliminari magħmula ma tħalli lok għal ebda dubju raġonevoli, il-Qorti tal-Ġustizzja tista’, f’kull ħin, fuq proposta tal-Imħallef Relatur u wara li tinstema’ l-Avukat Ġenerali, tiddeċiedi permezz ta’ digriet motivat.
23 Din id-dispożizzjoni għandha tiġi applikata fil-kuntest ta’ dan ir-rinviju għal deċiżjoni preliminari.
24 Għandu jiġi rrilevat li r-Regolament Nru 601/2012 ġie adottat skont l-Artikolu 14(1) tad-Direttiva 2003/87, li jgħid li l-Kummissjoni għandha tadotta regolament relatat b’mod partikolari mal-monitoraġġ u mar-rapportar tal-emissjonijiet, fejn din il-miżura hija intiża sabiex tbiddel elementi mhux essenzjali tal-imsemmija direttiva billi tikkompletaha. Konsegwentement, l-evalwazzjoni, f’dan il-każ, tal-validità tad-dispożizzjonijiet inkwistjoni ta’ dan ir-regolament twassal sabiex jiġi vverifikat li l-Kummissjoni, meta adottat dawn id-dispożizzjonijiet, ma eċċedietx il-limiti hekk stabbiliti mid-Direttiva 2003/87 (sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 27).
25 Skont l-Artikolu 3(b) tad-Direttiva 2003/87, l-“emissjonijiet”, għall-finijiet tagħha, huma mifhuma bħala r-rilaxx ta’ gassijiet serra fl-atmosfera minn sorsi li jinsabu ġewwa installazzjoni. Għalhekk, mill-kliem stess ta’ din id-dispożizzjoni jirriżulta li emissjoni fis-sens tagħha jippreżumi r-rilaxx ta’ gass serra fl-atmosfera (sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 32).
26 F’dan ir-rigward, hemm lok li jiġi rrilevat li huwa minnu li l-Artikolu 12(3a) tad-Direttiva 2003/87 jipprevdi li ma humiex suġġetti għall-obbligi ta’ ċediment tal-kwoti, taħt ċerti kundizzjonijiet, l-emissjonijiet li huma maqbuda u ttrasportati għall-ħażna ġeoloġika permanenti tagħhom lejn installazzjoni li għaliha permess ikun fis-seħħ konformement mad-Direttiva 2009/31. Madankollu, dan ma jfissirx li l-leġiżlatur tal-Unjoni qies li l-operaturi huma eżentati mill-obbligu ta’ ċediment fil-każ biss ta’ ħażna ġeoloġika permanenti (sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punti 33 u 34).
27 Fil-fatt, bid-differenza tat-tieni subparagrafu tal-Artikolu 49(1) tar-Regolament Nru 601/2012, li jipprevedi li, għat-tipi l-oħra kollha ta’ trasferiment ta’ CO2, l-emissjonijiet tal-installazzjoni ma jistgħu jkunu suġġetti għal ebda tnaqqis ta’ CO2, l-Artikolu 12(3a) tad-Direttiva 2003/87 ma jinkludix regola simili (sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 35).
28 Din id-dispożizzjoni tal-aħħar, li fil-fatt hija intiża għal sitwazzjoni speċifika waħda biss, u li għandha bħala għan li tiffavorixxi l-ħażna ta’ gassijiet serra, la kellha bħala għan u lanqas bħala effett li tbiddel id-definizzjoni tal-“emissjonijiet”, fis-sens tal-Artikolu 3 tad-Direttiva 2003/87, u lanqas, konsegwentement, il-kamp ta’ applikazzjoni ta’ din id-direttiva kif ġie stabbilit fl-Artikolu 2(1) tagħha (sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 36).
29 Għalhekk, sabiex jiġi ddeterminat jekk is-CO2 li jirriżulta mill-attività ta’ produzzjoni ta’ soda, minn installazzjoni bħal dik inkwistjoni fil-kawża prinċipali, jidħolx fil-kamp ta’ applikazzjoni tad-Direttiva 2003/87, konformement mal-Artikolu 2(1) u mal-Annessi I u II tagħha, hemm lok li jiġi vverifikat jekk tali produzzjoni twassalx għal rilaxx ta’ dan is-CO2 fl-atmosfera (ara, f’dan is-sens, is-sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 37).
30 Mill-punti ta’ informazzjoni li l-Qorti tal-Ġustizzja għandha jirriżulta li s-CO2 użat għall-produzzjoni ta’ KKP huwa kimikament marbut ma’ dan il-prodott stabbli. Barra minn hekk, l-attivitajiet ta’ produzzjoni ta’ KKP ma humiex fost dawk li, skont id-dispożizzjonijiet magħquda tal-Artikolu 2(1) tad-Direttiva 2003/87 u tal-Anness I tagħha, jaqgħu taħt il-kamp ta’ applikazzjoni ta’ din id-direttiva.
31 Kif jirriżulta mill-punt 39 tas-sentenza tad‑19 ta’ Jannar 2017, Schaefer Kalk, (C‑460/15, EU:C:2017:29), f’sitwazzjoni fejn is-CO2 prodott minn installazzjoni ta’ produzzjoni ta’ ġir huwa ttrasferit lejn installazzjoni ta’ produzzjoni ta’ KKP, jidher li, skont it-tieni subparagrafu tal-Artikolu 49(1) tar-Regolament Nru 601/2012 u tal-punt 10(B) tal-Anness IV tiegħu, is-CO2 ittrasferit kollu, kemm jekk parti minnu tiġix irrilaxxata jew le fl-atmosfera, matul it-trasport tiegħu, jew minħabba tnixxija, jew minħabba l-proċess ta’ produzzjoni stess, jitqies bħala li ġie rrilaxxat mill-installazzjoni ta’ produzzjoni ta’ ġir li fiha kien ġie prodott dan is-CO2, minkejja li dan it-trasferiment ma jista’ jipprovoka ebda rilaxx ta’ CO2 fl-atmosfera. B’hekk, dawn id-dispożizzjonijiet joħolqu preżunzjoni iuris et de iure ta’ rilaxx fl-atmosfera tas-CO2 ittrasferit kollu.
32 Bl-istess mod, f’sitwazzjoni fejn is-CO2 prodott minn installazzjoni ta’ produzzjoni ta’ soda huwa ttrasferit lejn installazzjoni ta’ produzzjoni ta’ KKP, l-applikazzjoni tat-tieni subparagrafu tal-Artikolu 49(1) tar-Regolament Nru 601/2012 u tal-punt 20(B) tal-Anness IV tiegħu, toħloq preżunzjoni iuris et de iure ta’ rilaxx fl-atmosfera tas-CO2 ittrasferit kollu.
33 Dawn id-dispożizzjonijiet iwasslu għalhekk li s-CO2 ittrasferit f’tali ċirkustanzi jitqies bħala li jaqa’ taħt il-kunċett ta’ “emissjonijiet” fis-sens tal-Artikolu 3(b) tad-Direttiva 2003/87, minkejja li ma jkunx, fil-każijiet kollha, irrilaxxat fl-atmosfera. Billi adottat it-tieni subparagrafu tal-Artikolu 49(1) tar-Regolament Nru 601/2012 u tal-punt 20(B) tal-Anness IV tiegħu, il-Kummissjoni għalhekk estendiet il-kamp ta’ applikazzjoni ta’ dan il-kunċett (ara, f’dan is-sens, is-sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 40).
34 B’konsegwenza ta’ din il-preżunzjoni, l-operaturi kkonċernati ma jistgħu jnaqqsu f’ebda każ mill-emissjonijiet totali tal-installazzjoni ta’ produzzjoni ta’ soda tagħhom il-kwantità ta’ CO2 ittrasferit għall-produzzjoni ta’ KKP, minkejja li dan is-CO2 ma huwiex, fil-każijiet kollha, irrilaxxat fl-atmosfera. Tali impossibbiltà timplika li l-kwoti għandhom jiġu ċeduti għas-CO2 kollu ttrasferit għall-produzzoni ta’ KKP u ma jistgħux jinbiegħu iktar bħala eċċess, li jqajjem dubju dwar l-iskema għall-iskambji ta’ kwoti, f’sitwazzjoni li għaldaqstant tissodisfa l-għan finali tad-Direttiva 2003/87 li huwa intiż għall-protezzjoni tal-ambjent permezz ta’ tnaqqis tal-emissjonijiet ta’ gassijiet serra (ara, f’dan is-sens, is-sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 41).
35 Minn dan kollu jirriżulta li l-Kummissjoni, billi bidlet element essenzjali tad-Direttiva 2003/87 billi adottat id-dispożizzjonijiet tat-tieni subparagrafu tal-Artikolu 49(1) tar-Regolament Nru 601/2012 u tal-punt 20(B) tal-Anness IV tiegħu, eċċediet il-limiti stabbiliti mill-Artikolu 14(1) ta’ din id-direttiva (ara, b’anoloġija, is-sentenza tad‑19 ta’ Jannar 2017, Schaefer Kalk, C‑460/15, EU:C:2017:29, punt 48).
36 Konsegwentement, hemm lok li d-domandi magħmula jiġu risposti li d-dispożizzjonijiet tat-tieni subparagrafu tal-Artikolu 49(1) tar-Regolament Nru 601/2012 u tal-punt 20(B) tal-Anness IV ta’ dan ir-regolament, sa fejn jinkludu sistematikament fl-emissjonijiet tal-installazzjoni ta’ produzzjoni ta’ soda s-CO2 ittrasferit lejn installazzjoni oħra għall-produzzjoni ta’ KKP, kemm jekk dan is-CO2 jiġix irrilaxxat jew le fl-atmosfera, huma invalidi.
Għal dawn il-motivi, Il-Qorti tal-Ġustizzja (L-Ewwel Awla) tordna:
Id-dispożizzjonijiet tat-tieni subparagrafu tal-Artikolu 49(1) tar-Regolament tal-Kummissjoni (UE) Nru 601/2012 tal‑21 ta’ Ġunju 2012 dwar il-monitoraġġ u r-rapportar ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill, u tal-punt 20(B) tal-Anness IV ta’ dan ir-regolament, sa fejn dawn jinkludu sistematikament fl-emissjonijiet tal-installazzjoni ta’ produzzjoni ta’ soda d-dijossidu tal-karbonju (CO2) ittrasferit lejn installazzjoni oħra għall-produzzjoni ta’ karbonat tal-kalċju preċipitat, kemm jekk dan id-dijossidu tal-karbonju jiġix irrilaxxat jew le fl-atmosfera, huma invalidi.
* Lingwa tal-kawża: il‑Ġermaniż.